„Mala kavana“

 Pjesma je ljubavna, pripada književnom rodu lirici. Govori o čežnji za ljubavlju koja je dugo očekivana i napokon se i ostvarila. Kad je pjesnik napokon sjedio sa svojom ljubavi, jednostavno nije mogao vjerovati da se ono o čemu je mjesecima sanjao, razmišljao, priželjkivao - i ostvarilo.

 Pjesnikovu zaljubljenost možemo potkrijepiti retoričkim pitanjem „Drago, jedino moje ?!“. Dugo vremena on je bio sam, nikome se nije povjeravao niti išta govorio, ali najviše od svega čeznuo je za njom, za svojom ljubavi. Shvatio je da je predugo bio sam , a tako blizu sreći jer, da je prije otkrio svoje osjećaje, ne bi morao živjeti u samoći. Već bi mogao biti sretan i sve lijepe riječi govoriti svojoj dragoj, bez ikakvog razmišljanja o njima ili sanjarenja. No jednog jutra sve se promijenilo, njegova ruka naišla je upravo na tu ruku za kojom je toliko dugo čeznuo i toliko patio bez nje. Njezina ruka zapravo je oduvijek tražila samo njegovu, samo je za njega bila topla, puna ljubavi, spremna da mu uzvrati stisak. U pjesmi možemo pronaći i metaforu „U riznici srca da zlati“, kojom pjesnik želi pokazati da svoju ljubav želi zauvijek uz sebe jer ona njegovo srce čini posebnim i jedinstvenim, onakvim kakvim ga nijedna druga nije i ne bi mogla učiniti, ludo zaljubljenim.

 U pjesmi je ritam postignut korištenjem stilskih figura poput metafore, zatim korištenjem retoričkih pitanja, isprekidanom rimom (abcb). Ugođaj je sretan i veseo zato što se pjesnikova ljubav ostvarila. Iako je pjesnik dugo čekao da bi pokazao svoje osjećaje, njegova je ljubav sretno završila. Mnoge ljubavi nemaju sretan kraj, možda upravo zbog toga što ni jedno od dvoje zaljubljenih ne može ili ne zna iskazati svoje osjećaje, ili se boje da ono drugo nema iste osjećaje. Zbog toga možda baš nikad ni ne pokušaju, tj. ne naprave prvi korak koji često puta puno toga odluči. Bitno je pokušati, iako se ljudi često razočaraju, ali za svakog postoji ona savršena osoba, baš kao i za pjesnika.

 Marija Petrović, 1. a